次韻轉庵讀中興碑
作者：許及之
朝代：宋

paragraphs: 千秋金鏡唐元龜，苞桑鏡見龜灼知。
女主爲禍已云慘，天寶之亂尤危疑。
九齡早悟綢繆詩，其奈哥奴基棼絲。
外人何得與家事，旋聞潜納河洲雎。
席誇祿兒李裴和，助桀爲虐幾乘危。
趣之使亂果爲誰，張巡廟哭祇涕垂。
高將軍固非遠慮，掉頭肯和金刀篪。
四鎮休罪高仙芝，張垍早措平章辭。
望賢宮中例忍饑，金刀胡餠方效奇。
事有至難已言之，賊心包藏久竊窺。
春秋知我盍罪我，監國引嫌孰維持。
顔筆勁節霜筠似，元文秋月華星如。